# Retningslinjer for tildeling av nærmiljøtilskudd for Østre bydel

## Formål

Denne tilskuddsordningen har en ramme på 500.000 kroner, og skal brukes i Østre bydel. Midlene kan brukes til store og små tiltak som fremmer bedre levekår, skaper aktivitet og utvikling i nærmiljøet og som gir midlertidige eller varige endringer i bydelen.

Frist: Løpende

Søknadsbeløp: Som utgangspunkt inntil 30.000 kroner

## Hvem kan søke

Tilskuddsordningen skal være en ukomplisert lavterskelordning som skal gjøre det enkelt å skape aktivitet i Østre bydel. Det stilles ikke krav til å være organisert gjennom Brønnøysundregistret.

* Enkeltpersoner, lag, foreninger, grupper eller organisasjoner som har tilhørighet til Østre bydel
* Enkeltpersoner, lag, foreninger, grupper eller organisasjoner som ønsker å skape aktivitet spesielt rettet inn mot Østre bydel

Eksempler på tiltak det kan søkes tilskudd til:

* Kulturarrangementer
* Gatefester
* Festivaler
* Møter og foredrag
* Etter skoletid-aktiviteter

Eksempler på tiltak det ikke kan søkes tilskudd til:

* Arrangementer som ikke er åpne for alle
* Tiltak som foregår utenfor Østre bydel

**Vilkår for tilskudd**

Søker må benytte søknadsskjema på nettsiden til Sarpsborg kommune. Søker må opplyse om prosjektets kostnadsramme, hva tiltaket inneholder, samt sette opp et budsjett. Kommunen stiller ingen krav til at søker må ha fått midler til tiltaket fra andre steder enn Sarpsborg kommune, men det anbefales at man forsøker å innhente støtte fra flere, samt at man bruker tid til egeninnsats og dugnad.

Tiltaket må finne sted i løpet av ett år fra datoen man søker. Når tiltaket er gjennomført skal det sendes inn en enkel rapport.

**Saksbehandling og utbetaling**

Søknadene behandles administrativt, og skal i hovedsak være ferdigbehandlet i løpet av tre uker. Tilskudd utbetales så snart vedtaksbrev er sendt ut.